PCC แย้ม Q4 โตเด่น ลุยประมูลงานใหม่-ตุนแบ็กล็อกแน่น มั่นใจรายได้ปีนี้เข้าเป้า 15%
PCC ส่งซิกไตรมาส 4/65 โต เดินหน้าประมูลงานใหม่อีกหลายโครงการ ตุนแบ็กล็อกกว่า 3 พันล้าน ทยอยรับรู้รายได้ 900 ล้านบาท ปักหมุดรายได้ปี 65 โต 15%
PCC ส่งซิกไตรมาส 4/65 โต เดินหน้าประมูลงานใหม่อีกหลายโครงการ ตุนแบ็กล็อกกว่า 3 พันล้าน ทยอยรับรู้รายได้ 900 ล้านบาท ปักหมุดรายได้ปี 65 โต 15%
29 พ.ย. 2565

นายกิตติ สัมฤทธิ์ ประธานเจ้าหน้าที่บริหาร และกรรมการผู้จัดการใหญ่ บริษัท พรีไซซ คอร์ปอเรชั่น จำกัด (มหาชน) หรือ PCC เปิดเผยว่า แนวโน้มผลประกอบการในไตรมาส 4/65 คาดว่าจะเติบโตจากช่วงปีก่อน เนื่องจากบริษัทได้รับงานใหม่เข้ามาอย่างต่อเนื่อง
“แนวโน้มไตรมาสสุดท้ายของปีนี้น่าจะดีกว่าช่วงเดียวกันของปีก่อน เพราะเรารับงานใหม่ๆ เข้ามาอย่างต่อเนื่อง ขณะที่ภาพรวมอุตสาหกรรมเริ่มกลับมาดีขึ้น ตามภาวะเศรษฐกิจที่เริ่มฟื้นตัวขึ้น” นายกิตติ กล่าว
พร้อมกันนี้ บริษัทมั่นใจว่ารายได้ในปีนี้จะเติบโตไม่ต่ำกว่า 15% จากปีก่อนที่ทำได้ 3,639 ล้านบาท โดยปัจจุบันบริษัทมีมูลค่างานในมือ (Backlog) ของงานโครงการก่อสร้างและงานขายสินค้าที่ยังไม่ส่งมอบ ณ วันที่ 30 กันยายน 2565 อยู่ที่ประมาณ 3,000 ล้านบาท คาดว่าจะมีการรับรู้รายได้ในปีนี้ประมาณ 30% หรือคิดเป็นประมาณ  900  ล้านบาท ส่วนที่เหลือก็จะทยอยรับรู้รายได้ในปีถัดไป
นอกจากนี้ ยังมีงานที่อยู่ระหว่างการประมูลอีกหลายโครงการ ซึ่งหากได้รับงานเพิ่มเข้ามาก็จะสนับสนุนการเติบโตของบริษัทส่วนโรงงานผลิตหม้อแปลง และตู้ควบคุมไฟฟ้า ในประเทศกัมพูชา ปัจจุบันอยู่ระหว่างการก่อสร้าง คาดว่าจะแล้วเสร็จและเริ่มผลิตและจำหน่ายอุปกรณ์ได้ในต้นปี 2566 ซึ่งจะทำให้บริษัทฯสามารถเริ่มรับรู้รายได้จากประเทศกัมพูชาเข้ามาตั้งแต่ปีหน้าเป็นต้นไป โดยตั้งเป้าสร้างรายได้ปีละ 100 ล้านบาท
สำหรับผลการดำเนินงานงวด 9 เดือนปีนี้ บริษัทฯมีรายได้รวม 3,257.51 ล้านบาท เพิ่มขึ้น 31.99% จากปีก่อนที่มีรายได้รวม 2,468.09 ล้านบาท และมีกำไรสุทธิ 226.09 ล้านบาท เพิ่มขึ้น 70.43% จากปีก่อนที่มีกำไรสุทธิ 132.66 ล้านบาท สาเหตุหลักที่รายได้เติบโตมาจากการขายสินค้าสวิตช์เกียร์ให้กับลูกค้าเอกชนเพิ่มขึ้น และจากงานโครงการจัดหาพร้อมติดตั้งอุปกรณ์ Hardware และ Software ระบบศูนย์สั่งการจ่ายไฟ และสัญญาจ้างจัดหาพร้อมติดตั้งอุปกรณ์ Feeder Device Interface (FDI) และ อุปกรณ์วิทยุสื่อสาร